**Játékszabályzat**

**1. Általános rendelkezések, a nyereményjáték szervezője**

A Nébih **„*Mit rejt a Mikulás zsákja?*”** játék (továbbiakban: „Játék”) szervezője a Nébih (székhely: 1024 Budapest, Keleti Károly u. 24. (1525 Budapest, Pf. 30)., továbbiakban: „Szervező”). A Játék a Szervező által üzemeltetett Facebook oldalakon érhető el.

A Játékban a következő oldalak vesznek részt:

- [Kiváló Minőségű Élelmiszer - KMÉ-védjegy | Budapest | Facebook](https://www.facebook.com/kivalominoseguelelmiszer)

- [Maradék nélkül | Facebook](https://www.facebook.com/maradeknelkul)

- [Nébih - Nemzeti Élelmiszerlánc-biztonsági Hivatal | Budapest | Facebook](https://www.facebook.com/nebIh.hu/)

- [Rizikometer | Facebook](https://www.facebook.com/rizikometer)

- [Szupermenta | Budapest | Facebook](https://www.facebook.com/szupermenta)

Jelen Szabályzat hatálya a Szervező által meghirdetett Játékra terjed ki, valamint azokra a résztvevőkre (a továbbiakban: Résztvevő), akik a jelen Szabályzatban meghatározott feltételeknek megfelelően részt vesznek a játékban.

A Résztvevő a Játékban való részvétellel maradéktalanul elfogadja a Szabályzat feltételeit, beleértve az adatkezelési rendelkezéseket is. A Résztvevő tudomásul veszi, hogy a játékban való részvétel előtt köteles előzetesen tájékozódni a Szabályzat rendelkezéseiről, ennek elmulasztására kötelezettségek keletkeztetése vagy előnyök szerzése végett nem hivatkozhat.

Amennyiben a Résztvevő a Szabályzatban foglalt feltételekkel nem ért egyet, vagy az abban előírt feltételeknek nem felel meg, nem jogosult részt venni a Játékban.

**2. A Játék leírása, nyeremény és részvételi feltételek**

A Játékos a résztvevő oldalakon közzétett Játékokban egy-egy feladványt kap, melyekre a Játékos által helyesnek vélt választ online űrlap formájában megadnia. A Játékosnak a nyereményjátékban való részvételhez a feladványok megfejtéseit, valamint adatait a leírásban feltüntetett regisztrációs felületen kell megadnia.

A regisztrációs felületen a Játékos a nevét és az e-mail címét adja meg.

A Szervező a játék idejének leteltét követően 5 nyereménycsomagot sorsol ki a helyes válaszadók között. A Szervező a nyerteseket a nyereményről e-mail-ben értesíti.

A részvétel feltétele, hogy a Résztvevő a jelen Szabályzatot, valamint adatkezelési tájékoztatót elfogadja, és hozzájáruljon személyes adatai adatkezelési tájékoztatóban meghatározottak szerint történő kezeléséhez.

**2.1. Nyeremény**

5 db Nébihes ajándékcsomag.

**2.2. Részvételi feltételek**

A Játékban kizárólag azok a természetes személyek vehetnek részt, akik 18. életévüket betöltötték.

Egy Résztvevő csak egyszer, egy Facebook profillal vehet részt a játékban. A szervező a Facebook profilokat nem vizsgálja, azonban amennyiben utólag hitelt érdemlően bebizonyosodik, hogy egy játékos nem tartja be ezt a feltételt, kizárható a játékból.

Minden Résztvevő csak egyszer jogosult nyerni a Játékban.

A Nyeremények kisorsolására a Szervező székhelyén történik gépi sorsolással, a vonatkozó jogszabályok betartásával. A sorsoláson csak azon Résztvevők vesznek részt, akik minden feladvány alatt komment formájában, valamint a regisztrációs űrlapon összesítve is megadták a megfejtéseket.

Sorsolás időpontjai: 2024. december 9.

Ha a nyertes a jelen Szabályzatban meghatározott bármely feltételnek nem felel meg, és ezért a Nyereményjátékból kizárják, továbbá, ha a vele való kapcsolatfelvétel sikertelen, illetve, ha nem veszi át a nyereményét, akkor a Szervező tartaléknyertest választ.

**3. Kizárások**

A Játékban nem vehetnek részt a Szervező munkavállalói, a játék szervezésében közreműködő alvállalkozói, megbízottjai, ezek alkalmazottai, valamint a felsorolt személyek Polgári Törvénykönyv szerinti hozzátartozói.

A Szervező a játékból kizárhatja azokat a Résztvevőket, akik:

* valótlan adatokat adnak meg;
* több Facebook profillal játszanak;
* más személy adatait felhasználva játszanak;
* a jelen játékban, a szervező vagy partnere által szervezett bármely játékban, promócióban visszaélést követnek el;
* a szervezőt bármely módon megkárosítják, vagy erre törekszenek;
* nyerési esélyeiket tisztességtelen eszközökkel növelik, ennek érdekében bármilyen informatikai visszaélést követnek el;
* nyerési esélyeik, vagy nyereményeik növelése érdekében olyan informatikai alkalmazást használnak, amely bármely, a nyerési esélyt növelő cselekményt automatizál; - bármely más, jogszabályba ütköző módon megkísérlik befolyásolni a játék menetét;
* jelen szabályzat, vagy az adatkezelési tájékoztató rendelkezéseit sértik.

A Szervező a nyeremény átadásáig kizárhatja a Játékból azt a Részvevőt, aki nem felel meg a jelen Szabályzatban írt feltételeknek, vagy az abban foglalt rendelkezéseket megsérti, megszegi. A Szervező fenntartja a jogot, hogy a jelen Szabályzatban foglalt feltételeket, vagy magát a nyereményjátékot akár a nyereményjáték időtartama alatt egyoldalúan módosítsa vagy megszüntesse, úgy, hogy a módosított játékszabályzatot közzéteszi a Játék meghirdetésének felületén.

A Játékkal kapcsolatos bármilyen kérdésben vagy panasz esetében a komment@nebih.gov.hu email-címen nyújtunk felvilágosítást.

A Játékban való részvétel önkéntes és ingyenes, a részvételtől a teljes időtartam alatt lehetőség van visszalépni.

A részvétel a jelen hivatalos szabályzat és adatvédelmi tájékoztatóban foglaltak automatikus elfogadását jelenti.

A Játék lebonyolítása, illetve az abban való részvétel a jelen Játékszabályzat szerint történik. Amennyiben a Játékszabályzat valamely kérdést nem szabályoz, úgy a hatályos jogszabályok vonatkozó rendelkezéseit kell alkalmazni.

**4. A játék időtartama**

A játék a Nébih Facebook oldalán meghirdetett időpontban indul.

Befejezés: 2024. december 08. 23:59

A Résztvevők a megjelölt időpontok között tudnak a Játékban részt venni.

**5. Eredményhirdetés**

A Szervező a Nyerteseket a megadott e-mail címen értesíti.

**6. Nyertesek, pótnyertesek és értesítésük, a nyeremények átadása, kézbesítése**

A Nyeremény átvételéhez a Nyertessel a Szervező felveszi a kapcsolatot az általa előzetesen megadott e-mail címen. Amennyiben a Nyertes a kapcsolatfelvételre 5 munkanapon belül nem reagál, automatikusan lemond a Nyereményéről. A megadott hibás vagy valótlan e-mail címekből eredő eredménytelen értesítésért Szervező nem vállal felelősséget. Ilyenkor pótnyertes hirdetésére kerül sor.

A pótnyertesek a kisorsolás sorrendjében lépnek a nyertesek helyébe, amennyiben a nyertes Résztvevő a Játékra történő regisztrációt követően, de még a Sorsolás időpontja előtt eltávolítását kérvényezi a Játéból, nem jelentkezik a Nyereményért a Lebonyolítónál, a Nyereményről lemond, vagy a Játékból kizárják. A pótnyertesre a nyertesre irányadó szabályok vonatkoznak, amennyiben a nyertes helyébe lép.

A Szervező a Résztvevőt a nyertes hirdetés követően is jogosult kizárni, a jelen Szabályzatban meghatározott esetekben. A Szervező fenntartja a jogot, hogy a nyereményt jogi úton követelje vissza, ha a nyertes Résztvevő kizárásának lett volna helye. A nyertes kizárása után a nyereményeket az át nem vett nyereményekre vonatkozó szabályok szerint kell kezelni.

A nyeremények másra át nem ruházhatók és pénzre át nem válthatók.

A nyereményt Szervező a Játékos által megadott magyarországi címére kézbesíti. Szervező a nyeremény kézbesítését kétszer kíséreli meg, a Játék lezárásától számított 30 naptári napon belül. A nyeremények előre egyeztetett címre történő kézbesítésének költsége a Szervezőt terheli.

A Játékos köteles együttműködni a nyeremény átvétele érdekében. Amennyiben ennek nem tesz eleget, és a nyeremény átvétele meghiúsul, a nyeremény a továbbiakban nem vehető át és a Szervezőt semmilyen felelősség nem terheli ezzel kapcsolatban.

**7. Egyéb rendelkezések**

A Játék használata ingyenes, de a használat költségeit a Szervező nem biztosítja, az ezzel kapcsolatos költségeket a Résztvevők saját maguk viselik.

Szervező a jelen Szabályzat egyoldalú változtatásának a jogát fenntartja. A Szervező a módosított szabályzatot közzéteszi, a módosítások csak a közzétételt követően hatályosak. A Szervező nem köteles arra, hogy a módosításokról külön értesítést küldjön a Résztvevők részére. A felhasználók adatainak kezelésére külön adatvédelmi tájékoztató vonatkozik, amely elérhető: https://portal.nebih.gov.hu/adatkezelesi-tajekoztato

Amennyiben a Játék során visszaélések, vagy olyan magatartás gyanúja merül fel, amely visszaélésre adhat lehetőséget, a Szervező fenntartja a jogot, hogy a Játékot szüneteltesse vagy megszüntesse, illetve a visszaélést elkövető személyt a Játékból kizárja. Ilyen esetben a Szervező mindennemű felelősségét kizárja.

A Szervező nem vállal felelősséget azért, ha a Játék időtartama alatt a Szervező weboldala vagy Facebook oldalai technikai okokból időszakosan nem érhető(ek) el. A Résztvevő tudomásul veszi, hogy a Játék technikai infrastruktúrájának tartalma, teljesítménye, üzenet- és adatátviteli, valamint válaszadási sebessége a kiszolgáló technológia függvénye, és ezáltal ezeket kedvezőtlenül befolyásolhatja olyan, a Szervezőn kívülálló tényező, mint például (de nem kizárólagosan) kapcsolati hiba, a szerver számítógépek teljesítménye, valamint a biztonságos hálózati kapcsolat fenntartása. A Szervező az e bekezdésben írtakból fakadó mindennemű felelősségét kizárja.

A Szervező nem vállal felelősséget a Résztvevőt ért olyan károkért, kellemetlenségekért, amelyek abból adódtak, hogy a Résztvevő nem a kellő körültekintéssel járt el, valótlan, pontatlan adatokat adott meg, vagy a megadott adatok alapján nem volt elérhető.

A Résztvevők panaszaikkal, kifogásaikkal fordulhatnak közvetlenül a Szervezőhöz, aki minden tőle telhetőt megtesz az esetleges jogsértések megszüntetése és orvoslása érdekében. A Szervező a hozzá benyújtott panaszokat megvizsgálja, és álláspontjáról, megtett intézkedéseiről a Résztvevőt tájékoztatja.

A Résztvevő adatkezeléssel kapcsolatos jogairól az Adatkezelési tájékoztató ad tájékoztatást. [https://portal.nebih.gov.hu/documents/10182/0/Mit+rejt+a+Mikul%C3%A1s+zs%C3%A1kja+nyerem%C3%A9nyj%C3%A1t%C3%A9k\_Instagram\_adatkezel%C3%A9si+t%C3%A1j%C3%A9koztat%C3%B3.pdf/5b5dac0a-6e8f-99b3-c48e-20669dd74c01?t=1732527684571](https://portal.nebih.gov.hu/documents/10182/0/Mit%2Brejt%2Ba%2BMikul%C3%A1s%2Bzs%C3%A1kja%2Bnyerem%C3%A9nyj%C3%A1t%C3%A9k_Instagram_adatkezel%C3%A9si%2Bt%C3%A1j%C3%A9koztat%C3%B3.pdf/5b5dac0a-6e8f-99b3-c48e-20669dd74c01?t=1732527684571)

A személyes adatok védelmének körén kívül eső panaszaival a Résztvevő fordulhat a hatáskörrel és illetékességgel rendelkező hatósághoz, továbbá igénye érvényesítése érdekében keresetet terjeszthet elő a hatáskörrel és illetékességgel rendelkező bírósághoz. A jelen Játékra és Játékszabályzatra irányadó jog a magyar jog.

Budapest, 2024. november 21.